Myero guti tic mabeco, . . . wek gumak kwo ma en aye kwo kikome.
Wan watwero yubbe nining kombeddi me kwo i lobo manyen ma Lubanga bikelone-ni? Ket kong ni watye ka yubbe me dak i lobo mukene. Watwero yubbe pi kwo i lobo meno nining? Waromo cako pwonyo leb ma dano giloko i lobo meno. Pwonyo tekwaro pa jo ma gikwo kunnu twero konyowa. Watwero cako temo camo jami ma gicamo. Makato meno bene, waromo cako kwo calo dong watye i lobo meno. Meno aye kit ma wabikwo kwede ka ce wadak kunnu. I yo acel-li, watwero yubbe me kwo i lobo manyen kombeddi-ni ka nongo watute me kwo calo iwacci dong watye kunnu. Adwogi marac ango ma obino pien jo mogo gimito ni gilone kengi dok gitim jami ma igi mito? Kwero winyo tira ma Lubanga miyo okelo deno can kacel ki cwercwiny. (Jer. 10:23) Kwo pud dong bibedo yot ya i lobo manyen pien dano weng gibijolo loc pa Jehovah! wp15 8/1 3:4, 5
Pe wuribbe kun wubedo kacel ki jo ma pe guye Yecu.
Lukricitayo ma wigi nono ma gimito nyomme myero gugwokke adada ki kodi jo ma gibedo kwedgi. Baibul miyo tira bot lutic pa Lubanga ma gimito nyomme ni myero gunyomme “i kin jo pa Rwot [Jehovah] keken,” meno te lokke ni omyero gunyom ngat ma dong odyere ki bene onongo batija dok kit me kwone rwatte ki pwony me Ginacoya. (1 Kor. 7:39) Ka Lukricitayo ginyomo luye luwotgi ma gudyere bot Jehovah, ci gibedo ki luot ma bikonyogi me gwoko gennegi bot Lubanga. Jehovah ngeyo gin maber pi luticce dok en obedo ka tittiwa tamme teretere madok i kom nyom. Me labolle, nen kong cik ma lubone yot ma en omiyo bot Jo Icrael ma lubbe ki nyomo jo ma pe giwore. En owaco bot Moses ni: “Pe wunyomme kwedgi. . . . Pien gibiloko cwiny awobewu woko, pe dok gibilubo kora, ento gibiworo lubanga mogo mukene.”
Wupwo gin maber makato. Man bimiyo wubedo ma cwinywu leng labongo bal mo.
Watwero pwonyo cwiny ma ngoliwa kop-pi nining? Yo ma pigi tego aye ka wakwano Baibul kare ki kare, walwodo lok i kom gin ma wakwano, ki dong waketo i tic gin ma wapwonyo. Ngene kene ni man pe obedo mere nongo ngec ki pwonyo cik mogo ci otum. Ka wakwano Baibul, mitiwa myero obed me ngeyo Jehovah i yo maber adada. Man weko wangeyo Nga ma en obedo, gin ma en maro ki dong dagi. Ka wamedde ki kwano lok i kom Jehovah, ci motmot cwiny ma ngoliwa kop-pi bikonyowa me niang oyotoyot adada ka gin moni tye atir nyo rac. Man myero otug cwinywa wek wacak tam calo Jehovah. Ento, ka pe waniang maber ngo mumiyo ngati mo omoko tam moni i kom gin ma kwako kwone, pe omyero wangol kop i wiye nyo wadiye me loko tamme woko. Oromo bedo ni niyene pud “goro” dok mitte ni kong onong ngec muromo nyo ni cwinye pide tutwal ka odok i kom lok mogo.